கே. ஆர். நாகராஜன்

thumb
கே. ஆர். நாகராஜன் (K. R. Nagarajan) என்பவர் ஒரு இந்திய தொழிலதிபரும், கொடையாளரும் ஆவார். இவர் இராம்ராஜ் காட்டனின் நிறுவனரும், தலைவரும் ஆவார். இவரது தலைமையின் கீழ், இராமராஜ் ஜவுளித் தொழிலில் அடியெடுத்து வைத்தது. இந்நிறுவனம் முதன்மையாக வெள்ளை பருத்தி சட்டைகள், கைலிகள், வேட்டிகளை விற்பனை செய்கிறது. இவரது தலைமையின் கீழ், இராம்ராஜ் காட்டன் ஆடைத் துறையில் கணிசமான சந்தைப் பங்குகளைப் பெற்றது, மேலும் பாரம்பரிய உடைகள் துறையில் சந்தையில் உச்சம் பெற்று நற்பெயரை அடைந்தது.

 கல்வி 
இவர் 1977 இல் தனது மேல்நிலைப்பள்ளிப் படிப்பை முடித்தார். இருப்பினும், உயர்கல்விக்கான செலவு செய்ய குடும்பத்தினால் முடியாததால், இவர் உடனடியாக வேலைக்குச் செல்லத் தொடங்கினார்.

 தொழில் 
கே. ஆர். நாகராஜன் தயாரிப்பு மற்றும் சந்தைப்படுத்தலில் அனுபவத்தைப் பெறுவதற்காக  திருப்பூரில் உள்ள ஒரு வேட்டி தயாரிப்பு நிறுவனத்தில் பதினெட்டு மாதங்கள் பணியாற்றினார். இந்த அனுபவத்தைப் பயன்படுத்தி, தனது பெயரையும், தனது தந்தை இராமசாமியின் பெயரையும் இணைத்து, "இராம்ராஜ் காதி டிரேடர்ஸ்" என்ற சிறிய நிறுவனத்தை நிறுவினார். அந்த நேரத்தில், திருப்பூர் பகுதியில் வசிக்கும் நெசவாளர்களின் வாழ்வாதாரம் அவர்கள் மீது அனுதாபப்பட வைப்பதாக இருந்தது, மேலும் வேட்டிகளை விற்பதன் மூலம் அவர்களின் வருமானத்தை அதிகரிப்பதாக இவர் நிறுவனத்தை நிறுவினார். வேட்டி மற்றும் பிற தமிழ் பாரம்பரிய உடைகளை விளம்பரப்படுத்துவதில் தனக்குள்ள ஆர்வத்தைக் காட்டும் நோக்கத்துடன், தனது கனவு நிறுவனமான இராம்ராஜ் காட்டனுக்கு அடித்தளம் அமைத்தார். தனது சொந்த வாழ்க்கை அனுபவங்களின் அடிப்படையில் பாரம்பரிய உடைகளை ஊக்குவிப்பதற்காக, தமிழ் பண்பாடு சார்ந்த ஆடை வணிகக்குறியை நிறுவ, இவர் உத்வேகம் பெற்றார்.

நாகராஜ் இளைஞராக, இருந்தபோது மேற்கத்திய உடைகளுக்கு பதிலாக பாரம்பரிய வெள்ளை சட்டை, வேட்டியை அணிந்து வந்ததற்காக  அவமரியாதையும், பாகுபாடும் காட்டப்பட்ட சில நிகழ்வுகளை நினைவு கூர்ந்தார். ஒரு சந்தர்ப்பத்தில், இவரும் இவரது சகாக்களும் இரவு உணவு சாப்பிட  ஒரு உணவகத்துக்குள் நுழைந்தபோது ஒரு காவலாளியால் தடுக்கப்பட்டார்; மற்றொரு எடுத்துக்காட்டு, ஒரு வரவேற்பாளர் இவரது சான்றுகளை சரிபார்க்கும் வரை இவரை குழுக் கூட்ட அறைக்குள் அனுமதிக்கவில்லை. இத்தகைய அவமானங்கள், சங்கடங்களை அடிப்படையாகக் கொண்டு, தனது நிறுவனத்தின் வணிகச்சின்னத்தின் மதிப்பை மேம்படுத்துவதில் கவனம் செலுத்தி ஒரு முன்னுதாரண மாற்ற அணுகுமுறையைப் பயன்படுத்துவதன் மூலம், வேட்டிக்கு மரியாதை மற்றும் வணக்கத்தை காட்டும் விஷயமாக மாற்றினார். இவர் சல்யூட் இராம்ராஜுக்கு என்ற தலைப்பில் ஒரு விளம்பர கீதத்தை உருவாக்கினார், மேலும் சல்யூட் இராம்ராஜ் கீதம் இசைத்து தனது இராம்ராஜ் வணிக்குறியை பிரபலப்படுத்துவதற்காக முக்கிய நடிகர்கள் மற்றும் பிரபலங்களை விளம்பரப் படங்களில் நடிக்கவைத்து படமாக்கினார்.

இராம்ராஜ் காட்டன் என்ற நிறுவனத்தின் வருகையுடன், கே. ஆர். நாகராஜன், தமிழ் பாரம்பரிய அம்சங்களையும், மரபுகளையும் இளம் தலைமுறையினரிடையே, குறிப்பாக இவரது சொந்த மாநிலமான தமிழ்நாட்டில் புகுத்த விரும்பினார். தமிழ்நாட்டில் இளைஞர்களிடம் பாரம்பரிய உடைகள் மீதான நேர்மறையான அணுகுமுறை குறைந்து வருவதை உணரத் தொடங்கினார். அதே நேரத்தில் இளைஞர்கள் மேற்கத்திய பாணியிலான ஆடைகளை அணிவதில் ஆர்வம் காட்டத் தொடங்கினர்.  எனவே இவர் சிறுவர்கள் மற்றும் இளைஞர்களின் வசதிக்காக "ஒட்டிக்கோ கட்டிக்கோ" வேட்டி உள்ளிட்ட புதுமையான சந்தைப்படுத்தல் யோசனைகளைக் கொண்டு வந்தார். தமிழ்நாட்டில் இளைய தலைமுறையினரை தமிழ் பண்பாட்டு விதிமுறைகளுக்கு ஏற்ப மாற்றுவதில், இவரது "கட்டிக்கோ இல்ல ஒட்டிக்கோ" விளம்பர சந்தைப்படுத்தல் பரப்புரை ஒரு தாக்கத்தை ஏற்படுத்தியது.

சமகால சமூகச் சிக்கல்கள் குறித்து வெண்மை எண்ணங்கள் என்ற பெயரிலான ஒரு மாத இதழையும் வெளியிட்டார்.

 மேற்கோள்கள் 

பகுப்பு:வாழும் மக்கள்
பகுப்பு:இந்தியப் புரவலர்கள்
பகுப்பு:20 ஆம் நூற்றாண்டு இந்தியத் தொழிலதிபர்கள்